IL-WARDA TA' L-EWKARISTIJA F uq l-artal tal-knejjes tagħna Tiftaħ warda li qatt ma tibdiel, Bħal tas-silġ il-bjuda tagħha; Qatt ma titlef il-fwieħa u l-ġmiel. L-ilma safi li jsaqqiha Hi l-imħabba li ġiet mis-smewwiet; L-oħla żiffa tar-rebbiegħa Dejjem tfewweġ ma' dawk in-naħiet. Ma kienx bniedem min żeragħha Din il-warda li qatt ma tibdiel; Rat għaddejja snin qalila Bla ma tilfet il-fwieħa u l-ġmiel. Ibqa' fostna, bint is-safa, Warda mnissla ġo l-ogħla smewwiet; F'dik iż-żergħa minn tal-ħajja Illi tnibbet fuq l-art ta' l-imwiet. ('Il-Parroċċa tar-Raħal Ġdid', Jannar 1919, p. 68)